ועדת החוקה, חוק ומשפט, כנסת 16, פרוטוקול מספר 99, 2003-11-25 12:00

מיכאל איתן: אני פותח את הישיבה.

מיכאל איתן: אנחנו דנים בתקנות העבירות המנהליות (קנס מנהלי – אגודות שיתופיות), התשס"ד-2003.

מיכאל איתן: אני קורא את המכתב ששלח אלי שר המשפטים בענין זה.

מיכאל איתן: "הנדון: תקנות העבירות המנהליות – אגודות שיתופיות.

מיכאל איתן: מצ"ב טיוטת תקנות העבירות המנהליות שבנדון.

מיכאל איתן: התקנות קובעות עבירות שונות שעיקרן מחדלים בביצוע הוראות המצויות בתקנות האגודות השיתופיות (רשויות האגודה), התשל"ה-1975 (אי קיום אסיפה כללית, אי הגשת מסמכים לרשם), ולכן הושם דגש על קיום עבירה נמשכת (תוך מתן אפשרות לתיקון ההפרה בהתאם לחוק העבירות המנהליות).

מיכאל איתן: אודה לך אם תניח את התקנות על שולחן ועדת החוקה חוק ומשפט לצורך אישורן לפי סעיף 1 לחוק העבירות המנהליות, התשמ"ו-1985.

מיכאל איתן: מצ"ב מכתבו של שר התעשייה, המסחר והתעסוקה המבקש להתקין את התקנות".

מיכאל איתן: הקנסות בשבת.

עו"ד יפעת רווה: זה ירד.

מיכאל איתן: מדובר בתקנות על חמישה פריטים: אי-קיום אסיפה כללית שנתית, אי-הגשת פרוטוקולים, אי-הודעה לרשם על בחירת ועד, אי-הגשה לרשם פרוטוקול של ועדת קלפי ופרוטוקול האסיפה הכללית שבה הוחלט על עריכת בחירות בקלפי, ואי-הגשה לרשם של מאזנים שנתיים מבוקרים.

אופיר פינס-פז: ומה הקנס?

עו"ד יפעת רווה: 1,500 שקל קנס על כל העבירות.

מיכאל איתן: זה גם יכול להתמשך, 1,500 שקל לחודש.

אופיר פינס-פז: למה אתם מעדיפים את זה כך?

אופיר פינס-פז: למה זאת לא עבירה פלילית?

עו"ד יפעת רווה: כולן הן עבירות פליליות.

אופיר פינס-פז: הדברים שמדובר בהם הם חמורים, כשלא מתכנסים לאסיפה כללית ולא מעבירים פרוטוקולים כנראה שמישהו רוצה להסתיר איזה דבר.

אופיר פינס-פז: לכן אומרים שיותר אפקטיבי להעניש מישהו ולהטיל עליו קנס של 1,500 שקל מאשר שיהיה משפט שאף פעם לא יתקיים.

אופיר פינס-פז: הבעיה היא שהקנס יושת על החברה ולא על הבן-אדם שעשה את זה.

אופיר פינס-פז: אותו בן-אדם אומר: "עבדתי" על כולם בעיניים ובסוף התאגיד שלי צריך לשלם 1,500 שקל וזה לא מעניין אותי.

מיכאל איתן: להערכתי, אם בן-אדם עובד בתור מנהל והוא מקבל קנס של 1,500 שקל, ואומרים לו: אתה חייב לספק את הפרוטוקול של האסיפה הכללית השנתית ואחרי שבוע הוא לא מעביר את הפרוטוקול, אז הרשם נותן לו עוד קנס של 1,500 שקל קנס.

מיכאל איתן: בפעם השלישית ובפעם הרביעית זו כבר הפרת חובת נאמנות.

מיכאל איתן: נניח שכמנהל לא הגשתי את הדוח.

מיכאל איתן: האם לא יכולים לתבוע אותי על הפרת חובת נאמנות מאחר שביודעין אני גורם כאן הוצאה כספית לחברה?

עו"ד יפעת רווה: אני עוד צריכה לבדוק את הדברים אבל יש מקומות בהן יש עבירות של נושאי משרה ואז אפשר להעביר את הקנס על נושא משרה.

עו"ד טל בראון: המטרה שלנו היא שיוגשו מאזנים ושתהיינה רשויות.

עו"ד טל בראון: טוב לאגודות שזה יהיה בצורה של קנס מנהלי וזה גם מועיל לנו מבחינה לוגיסטית.

עו"ד טל בראון: היום חברי הוועד גם כן נושאים באחריות.

עו"ד טל בראון: סעיף 57 בחוק אומר: "כל אגודה שאינה מוסרת הודעה או שאינה שולחת דוח או מסמך או שאינה עושה או שאינה מרשה לעשות כל מעשה או דבר הדרושים על-פי פקודה זו, הרי אותה אגודה וכל פקיד המחויב על-פי תקנות האגודה או באופן אחר למלא אחד מהתפקידים שאי מילואם ייחשב עבירה ואם אין תפקיד כזה הרי כל חבר מחברי הוועד או מוסד אחר המתאים לו, מלבד אם הוכח שאותו חבר לא ידע את דבר מעשה העבירה או שניסה למנוע בעדה, יאשמו בעבירה ויהיו צפויים לקנס של 1,050 שקלים.

עו"ד טל בראון: וכל הממשיך בעבירה כזאת ייחשב כעובר עבירה חדשה בכל שבוע שבו הוא ממשיך בעבירה".

עו"ד טל בראון: כלומר גם התאגיד במקרה שהיה בה נושא באחריות, וגם כל חברי הוועד של אותה אגודה.

עו"ד טל בראון: הם עוברים עבירה חדשה בכל שבוע שעדיין אין רשויות ובכל שבוע שהם לא מגישים לרשם את המאזנים מבוקרים על-ידי רואה חשבון, והקנס הקבוע בחוק הוא 1,050 שקלים לכל שבוע של הפרה.

עו"ד יפעת רווה: לפי הניסוח הזה אפשר להטיל בהתאם גם בעבירה מינהלית?

עו"ד טל בראון: אפשר גם על חברי הוועד.

מיכאל איתן: מה שביקשת קיים.

מיכאל איתן: (קורא את התקנות).

עו"ד יפעת רווה: תיקון טכני בעקבות הערה של היועץ המשפטי של הוועדה.

עו"ד יפעת רווה: חשבנו שיהיה יותר ברור אם נכתוב בטור ב' את מהות ההפרה.

עו"ד יפעת רווה: נאמר לנו שזה עלול להטעות לכן מחקנו את טור ב' בתוספת.

מיכאל איתן: רבותי, מי בעד אישור התקנות?

מיכאל איתן: מי נגד?

מיכאל איתן: תקנות העבירות המינהליות (קנס מנהלי – אגודות שיתופיות), התשס"ד-2003 אושרו

מיכאל איתן: התקנות אושרו.

מיכאל איתן: צו סדר הדין הפלילי (עבירות קנס – פינוי יריעות פלסטיק), התשס"ד-‏2003 צו סדר הדין הפלילי (ברירת משפט – פינוי יריעות פלסטיק), התשס"ד-2003

מיכאל איתן: אנחנו עוברים לצו סדר הדין הפלילי (עבירות קנס – פינוי יריעות פלסטיק), התשס"ד-2000 וצו סדר הדין הפלילי (ברירת משפט – פינוי יריעות פלסטיק), התשס"ד-2003.

מיכאל איתן: אני קורא את המכתב של שר המשפטים אלי: "לכבוד חבר הכנסת מיכאל איתן, יושב-ראש ועדת החוקה חוק ומשפט.

מיכאל איתן: הנדון: עבירות קנס – פינוי יריעות פלסטיק).

מיכאל איתן: תקנות בריאות העם (מניעת מפגעים)(פינוי יריעות פלסטיק), התשנ"ג-1993 קובעות עבירות שונות הקשורות לפסולת של יריעות פלסטיק המשמשות בחקלאות (למשל, לכיסוי חממות, גידולי שדה או מטעים).

מיכאל איתן: בצווים המוצעים מוצע לקבוע כעבירת קנס מסוג של ברירת משפט עבירות של השארת יריעות פלסטיק בשטח החקלאי שבו נעשה בהן שימוש לאחר תום השימוש; אי איסופן בתום השימוש ואי פינוין לאתר לסילוק אשפה או למפעל מיחזור (הקנס המוצע – 500 ש"ח), וכן עבירה של שריפת יריעות הפלסטיק טרם פינוין (הקנס המוצע – 960 ש"ח)".

מיכאל איתן: למה אסור לשרוף אותן?

שלמה קפואה: שריפה של פלסטיק יוצרת מקורות מסרטנים מקבוצת הדיאוקסינים.

מיכאל איתן: אני ממשיך לקרוא את המכתב: "הצו הראשון – צו עבירות קנס – קובע את העבירות כעבירות קנס; הצו השני קובע את עבירות הקנס כעבירות מסוג של ברירת משפט.

מיכאל איתן: השרה לאיכות הסביבה מסכימה להצעה כאמור במכתבה המצ"ב של עו"ד נטע דרורי מהלשכה המשפטית של המשרד לאיכות הסביבה.

מיכאל איתן: אודה לך אם תניח את הצעת הצווים על שולחן ועדת החוקה חוק ומשפט של הכנסת לצורך אישורם...".

דורית ואג: אני רוצה לציין שארגון החקלאים הוזמן לישיבה, הם לא טרחו לחזור אלינו.

דורית ואג: היום שוב בדקנו מה קורה.

דורית ואג: הודיעו לנו שיבוא המנכ"ל שלהם יוסטאג ושהוא אפילו נמצא בכנסת אבל הוא לא הגיע לכאן.

אופיר פינס-פז: אני מבין למה אסור לשרוף פלסטיק ואני מציע להעניש אותו אבל אני לא מבין למה צריך להעניש את מי שלא מפנה את היריעות מהשטח שלו עצמו.

מיכאל איתן: זה נראה איום ונורא.

אופיר פינס-פז: יש גבול עד כמה המדינה יכולה להיכנס לעצמות של האנשים.

אופיר פינס-פז: אולי הוא רוצה להשתמש ביריעות האלה עוד פעם.

מיכאל איתן: כשאתה נוסע בארץ אתה רואה שהיריעות האלה מונחות ומתגלגלות, זה משדר מסר של עזובה והזנחה.

מיכאל איתן: אותי חינכו שהחצר הפרטית שלי מוכרחה להיות מוחזקת בצורה נאותה כי הציבור שעובר במדרכה מסתכל גם על החצר.

מיכאל איתן: לא רק שלא צריך שיהיו נחשים וקוצים אלא שיהיה מינימום של סדר בחצר גם אם היא פרטית.

מיכאל איתן: אנשים קיבלו אדמות לעיבוד – רוב האדמה בארץ היא לא פרטית – אנשים קיבלו את זה כאמצעי יצור.

עו"ד אורלי חורש: הניסיון שלנו מלמד שכאשר משאירים יריעות פלסטיק הן לא נשארות בצורה מאוגדת אלא הן מתעופפות ומתגלגלות בסביבה.

עו"ד אורלי חורש: יתר על כן, הודענו למשרד המשפטים – מצורף פה מכתב של עורכת דין נטע דרורי – שלפני שנמסור הודעת תשלום קנס על אי פינוי נמסור התראה.

עו"ד אורלי חורש: זאת אומרת, לפני שהפקח יתן הודעת תשלום קנס הוא יהיה חייב למסור הודעה שתוך פרק זמן מסוים אותו בן-אדם יתכבד ויפנה את היריעות ורק לאחר מכן תימסר הודעת תשלום הקנס.

אופיר פינס-פז: זה מניח את דעתי.

מיכאל איתן: ברמה הכללית.

מיכאל איתן: אם יש לי בית בעיר ויש בחצר קוצים ודרדרים, יש לה סמכות להגיד לי לטפל בזה?

עו"ד יפעת רווה: כן, יש חוקים כאלה שנוגעים לדברים האלה ככל שהחצר פונה החוצה או שיש לה השפעה סביבתית.

מיכאל איתן: מי בעד הצווים?

מיכאל איתן: מי נגד?

מיכאל איתן: הצבעה צו סדר הדין הפלילי (עבירות קנס – פינוי יריעות פלסטיק), התשס"ד-‏2003 וצו סדר הדין הפלילי (ברירת משפט – פינוי יריעות פלסטיק), התשס"ד-2003 אושרו

מיכאל איתן: שני הצווים אושרו.

מיכאל איתן: תודה רבה.